Post salutacionem. Achtbare vnnde gestrenghe leue her Erick, biszunder gunstige frund vnnde gude gonre, so juwe gestrengicheit denne schryfft van wegenn her Swante Nigelsson ritters, wo he vnns sommigher guder haluen by etliken knechten in vnnsze stadt geschicket, vor der koningliken mayestate van Dennemarken etc beclaget hebbe, dat wy den vorgenanten knechte zick de gudere hebben to sweren laten, vp dat wy de beter vnnde geringeres kopes to vnns kopen mochten, [na] ynholt des ko. maiestate breff vns dar by dirlanget, dar vnns doch ynne, kennet Got, to kort schut, wente her Swante sodane bestemmede guder dorch synen wert Bernd Cleuer, dar to gemechtiget, vor vnns mit rechte hefft vorforderen lathen, vormiddelst welkert fulmechtigen edes geuinghe de knechte de suluen gudere to sick geswaren vnnde dar na vort dorch vnnsze gebot vth vnszen rechte vppe den doem ynt ridder recht geforet vnnde gebracht, so wy dat breder der k. maiestate schrifftlick vortellent hebben vnnde ock alle vordannicheit vnnde vmmestant der sake dorch Bernde vorgenomet vor der k. maiestate muntlick vortellet is etc. Deme na, leue her Erick, js vnnsze fruntlike bede, juwe gestrengicheit vnns in den zaken, dar wy doch sunder schult ynne vorvngelimpet werden, vor der k. m. vnnde tegen heren Swante mit den besten willen entschuldigen vnnde entleggen; wor ynne wy juwer gestrengicheit vnnde den eren naberschop wolgeuallen vnnde guden willenn na begerte wedderumme ertogen moghen, dar sal men vnns gutwillich alle tid ynne ersparren, als worinne des van vnns van der suluen juwer gestrengicheit, de wy Gade almechtich etc. beuelen, nicht begerende weszen.